<classify> WANAWAKE wawili Mwajuma Hussein 23 mkazi wa kijiji cha Ikongolo wilayani Uyui na Mwanza Kushaha 34 mkazi wa kijiji cha Kombe kata ya Igagala wilayani Kaliua wameuawa na waume zao kutokana na wivu wa kimapenzi.Ametoa taarifa kwa waandishi wa habari Kamanda wa Polisi mkoani Tabora, ACP Emmanuel Nley alisema Agosti 21, mwaka huu, majira ya saa 11.00 jioni kata ya Ikongolo wilayani Uyui Mwajuma aliuawa kwa kupigwa risasi na mume wake Saidi Ramadhani.Amesema mwanamke huyo alipigwa risasi idhaniwayo kuwa ya gobori huku taarifa za awali zikisema chanzo kikiwa ni wivu wa kimapenzi.Inadaiwa kuwa, mumewe baada ya kutenda unyama huo alikimbilia msituni na kujitundika juu ya mti na pembeni yake kukiwa na silaha ambayo katika uchunguzi ilibainika ndiyo iliyotumika kumuua mke.Kamanda Nley aliongeza kuwa tarehe hiyo hiyo majira ya saa 5:00 katika msitu wa Isawima kata ya Igagala wilayani Kaliua ulikutwa mwili wa Mwanza Kushaha ukiwa na majeraha kichwani na maeneo mengine ya mwili.Ameeleza kuwa uchunguzi wa Polisi ulibaini kuwa aliuawa na mumewe kwa wivu wa kimapenzi.Mume huyo Chuga Lutumbiga 46, mkazi wa Kaliua amekamatwa.Mtuhumiwa huyo alimuagiza mke wake kwenda kijiji cha Uganza kununua mahitaji na baada ya kuchelewa kurudi nyumbani alimfuatilia na kumkuta njiani akiwa anarudi, ndipo akaanza kumpiga.Aliongeza kuwa baada ya kipigo hicho alimwacha porini akiwa mtupu na kurudi nyumbani na kuanza kupiga kelele za kuomba msaada kwa majirani ya kumtafuta mke wake.Amesema, mtuhumiwa anashikiliwa na Jeshi la Polisi kwa ajili ya upelelezi zaidi na atafikishwa mahakamani baada ya upelelezi kukamilika.  <topic>: KITAIFA 